**Ambazonia** on Kamerunista itsenäiseksi julistautunut alue, joka koostuu maan englanninkielisistä alueista. Alue muodosti ennen Yhdistyneelle kuningaskunnalle kuuluneen Etelä-Kamerunin.

Sheffieldin yliopistossa insinööritiedettä opiskellut ja Nigerian Abujassa sijaitsevan American University of Nigeria -yliopiston opettaja Sisiku Tabe julisti Ambazonian yksipuolisesti itsenäiseksi 1. lokakuuta 2017, mutta Kamerun ei hyväksynyt julistusta. Ambazonia olisi Etelä-Sudanin jälkeen ensimmäinen uusi valtio maailmassa.

Historia
--------

Portugalilainen löytöretkeilijä Fernão do Pó saapui vuonna 1472 Wourijoelle. Hän antoi joelle nimen *Rio dos Cameroes* (suom. *Katkarapujoki*) siinä havainnoimiensa katkarapujen johdosta, mistä Kamerunin nimi juontuu. Englantilainen lähetyssaarnaaja Alfred Saker saapui Kameruniin vuonna 1845 ja perusti vuonna 1858 vapautetuille orjille asuinpaikan Limbeen Wourijoen suuhun.

1880-luvulle mennessä Saksan keisarikunnasta oli tullut eniten intressejä alueeseen omaava valtio, ja 12. heinäkuuta 1884 maan edustaja allekirjoitti sopimuksen, jolla Kamerunin alue annektoitiin Saksaan. Erityisesti Länsi-Kamerunissa saksalaiset rakensivat paljon linnakkeita ja perustivat suurmaatiloja, joista osa säilyi vielä pitkään saksalaisvallan jälkeenkin.

Saksan valta Kamerunissa päättyi vuonna 1916 Ranskan ja Yhdistyneen kuningaskunnan valloitettua alueen. Versailles’n rauhansopimuksen 1919 jälkeen Kamerunista tuli Kansainliiton mandaattialue, joka jaettiin Brittiläiseen Kameruniin ja Ranskan Kameruniin.

30. syyskuuta 1961 Etelä-Kamerunissa järjestettiin kansanäänestys, jossa alueen asukkaille tarjottiin mahdollisuutta liittyä joko Nigeriaan tai Kameruniin. 1. lokakuuta 1961 Etelä-Kamerun yhdistyi Kameruniin muodostaen Kamerunin liittotasavallan. Liittotasavallassa toteutettiin vallan keskittäminen aiempien lupausten vastaisesti vuonna 1972 ja vanha liittotasavallan perustuslaki hylättiin. Jo ennen tätä länsikamerunilaiset poliitikot olivat odottaneet huomattavasti löyhempää liittovaltiota kuin mikä lopulta muodostettiin. 1990-luvulta lähtien englanninkielisten kansalaisten puolueet uhkasivat itsenäisyyden julistamisella, jos vanhaa perustuslakia ei palautettaisi voimaan.

2010-luvulla Kamerunin hallitus syytti Etelä-Kamerunin asiaa ajavaa Southern Cameroon National Council (SCNC) -järjestöä vehkeilystä nigerialaisen separatisti- ja terroristijärjestö Boko Haramin kanssa, minkä järjestö kiisti. SCNC:n toiminta kiellettiin Kamerunissa 1. tammikuuta 2017.

1. lokakuuta 2017 Ambazonia julistautui Sisiku Taben johdolla yksipuolisesti itsenäiseksi Kamerunista. Kamerunin hallitus kielsi vastatoimena yli neljän henkilön kokoontumiset sekä pysäytti julkisen liikenteen ja katkaisi internetyhteydet alueella. Lokakuussa 2019 Kamerunin presidentti Paul Biya pyrki Taben suosiosta huolestuneena aloittamaan rauhanneuvottelut, mutta nämä päättyivät tuloksettomina.

Sekä Ambazonian että presidentti Biyan johtaman Kamerunin joukot ovat syyllistyneet väkivaltaisuuksiin konfliktissa. Ambazoniassa useat rikollisjärjestöt ovat nimellisesti paikallisen itsenäisyysliikkeen osana, mutta keskittyvät lähinnä ryöstelyyn. Konfliktissa kuolleiden määrä saattaa olla noin 20 000 henkeä.

Maantiede
---------

Lännessä Nigerian rajan lähellä on alankoa ja tiheää sademetsää. Alueella on suojeltuja alueita kuten Korupin ja Takamandan kansallispuistot. Idässä on Manengouban ja Kupen kaltaisia tulivuoria. Ambazonian eteläkärjessä sijaitseva Fako on Länsi-Afrikan korkein vuori.*lähde?*

Hallinnollinen jako
-------------------

Kartta Ambazonian hallintorakenteesta.
Ambazonia on jaettu 14 kuntaan.*lähde?*

Talous
------

Ambazoniassa sijaitsee noin 42 000 hehtaarin verran banaani-, kumi- ja palmuöljyviljelmiä, minkä lisäksi Kamerunin 14 öljy- ja kaasuputkesta 12 päättyy sen rannikolle. Alue tuottaa kokonaisuudessaan noin 60 prosenttia Kamerunin bruttokansantuotteesta.

Ambazonia lanseerasi joulukuussa 2018 oman kryptovaluuttansa nimeltä AmbaCoin, joka perustuu Ethereumiin.

Asevoimat
---------

Ambazonialla ei ole yhtenäisiä asevoimia, vaan separatistiliike koostuu useista eri ryhmistä, joista käytetään kollektiivisesti nimitystä *Amba Boys*. Useita ryhmiä johdetaan tai tuetaan ulkomailta käsin. Esimerkkejä ryhmistä ovat norjalaisen Lucas Ayaba Chon tukema Ambazonia Defence Forces, yhdysvaltalaisen entisen ammattiliittolaisen Ebenezer Akwangan Southern Cameroons Defence Forces ja pastori Chris Anun veljen Red Dragons and Tigers.

Media
-----

Ambazonian kaapelitelevisiokanava Southern Cameroon Broadcasting Corporation on virallisesti kielletty Kamerunissa, ja se operoi Etelä-Afrikasta käsin.

Katso myös
----------

* Biafran tasavalta, Nigeriassa vuosina 1967–1970 olemassa ollut osittain tunnustettu valtio
* Cabindan tasavalta, Angolassa sijaitseva tunnustamaton valtio

Lähteet
-------

* Njoh, Ambe J.: *Planning in Contemporary Africa: The State, Town Planning and Society in Cameroon*. Routledge, 2017. (englanniksi)
* Johnson, Willard R.: *The Cameroon Federation: Political Integration in a Fragmentary Society*. New Jersey: Princeton University Press, 1970. Teoksen verkkoversio. (englanniksi)
* Lansford, Tom (toim.): *Political Handbook of the World 2018-2019*. CQ Press, 2019. Teoksen verkkoversio. (englanniksi)

### Viitteet

1. 1 2 3 4 5  Nyange, Yoletta: The new emerging country that may not be as independent as it seems *The New Statesman*.  24.4.2020.  Arkistoitu 7.5.2020. Viitattu 25.5.2020. (englanniksi)
2. 1 2 3  Njoh 2017
3. ↑  Johnson 1970, s. 56
4. ↑  Johnson 1970, s. 71
5. ↑  *"We have seen that the West Cameroon delegates anticipated a loose federation with a diminutive and weak government at the center [--]"* Johnson 1970, s. 184
6. 1 2 3 4 5  Fröhlich, Silja; Köpp, Dirke: Who are Cameroon's self-named Ambazonia secessionists? *Deutsche Welle*.  30.9.2019. Viitattu 25.5.2020. (englanniksi)
7. 1 2  Lansford 2019 (toim.)
8. ↑  Cameroon Separatists Create Cryptocurrency Called AmbaCoin *ccn.com*.  14.12.2018. Viitattu 25.5.2020. (englanniksi)
9. ↑  Cameroon Anglophone separatists create cryptocurrency Ambacoin *Quartz*.  12.12.2018. Viitattu 25.5.2020. (englanniksi)
10. ↑  Cameroon Secessionist struggle in Anglophone country led from exile *pulse.ng*.  25.10.2017. Viitattu 25.5.2020. (englanniksi)

Aiheesta muualla
----------------

* Federal Rep of Ambazonia *ambagov.org*.  Arkistoitu 27.9.2020. Viitattu 25.5.2020. (englanniksi)